Illum (it-18 ta' Mejju) il-Kunsill qabel li jistabbilixxi operazzjoni militari tal-UE - EUNAVFOR Med- biex jisfratta l-mudell kummerċjali ta' dawk li jiffaċilitaw id-dħul klandestin u t-traffikanti ta' persuni fil-Mediterran. Din id-deċiżjoni, li hija element wieħed tar-reazzjoni komprensiva tal-UE għall-isfida tal-migrazzjoni, ser tippermetti l-bidu formali tal-ippjanar operazzjonali għall-operazzjoni navali. L-EUNAVFOR Med ser titmexxa f'fażijiet sekwenzjali u f'konformità mar-rekwiżiti tad-dritt internazzjonali. L-ippjanar tal-operazzjoni u l-fażi inizjali ta' sorveljanza u valutazzjoni tan-netwerks tal-faċilitazzjoni tad-dħul klandestin u tat-traffikar tal-bniedem fin-Nofsinhar tal-Mediterran Ċentrali ser jitwettqu mill-iktar fis possibbli. It-tieni u t-tielet fażi tal-operazzjoni jagħmlu ħidma biex jitfittxu, jinqabdu u jitkissru l-assi ta' kuntrabandisti, abbażi tad-dritt internazzjonali u fi sħubija mal-awtoritajiet Libjani. Il-kwartieri ġenerali tal-operazzjoni EUNAVFOR Med ser ikunu f'Ruma u l-Kontra Armirall Enrico Credendino (Italja) inħatar Kmandant tal-Operazzjoni. L-ispejjeż komuni tal-operazzjoni huma stmati li jilħqu €11.82 miljun għal fażi inizjali ta' xahrejn flimkien ma' mandat inizjali ta' 12-il xahar. L-operazzjoni tal-PSDK tal-UE tagħmel parti minn sett ta' miżuri komprensivi maħsuba biex iwieġbu għal bżonn immedjat li jiġu salvati l-ħajjiet, jiġu indirizzati sitwazzjonijiet ta' emerġenza iżda wkoll biex jiġu indirizzati l-kawżi fundamentali tal-migrazzjoni irregolari kif intalab mill-Kunsill Ewropew fit-23 ta' April 2015. It-tnedija tal-operazzjoni navali tal-UE ser tkun fuq l-aġenda tal-Kunsill Affarijiet Barranin f'Ġunju. Ara l-paġna tal-laqgħa